Pa vermoor glo seun om onderhoud vry te spring | Netwerk24
Deur Alzane Narrain 19 Oktober 2018 17:25
Só word beweer in die staat se klagstaat teen die pa.
Bure het Kearabetswe Leteane (16) in April verlede jaar dood op sy bed in Gladstone Trust, Thaba Nchu, aangetref nadat hulle enkele minute tevore skote gehoor het.
Die staat beweer sy pa, Teboho Chris Molatole (45), en sy stiefma, Kelebogile Monkie Molatole (47), het ’n huurmoordenaar, Kgwediyamorena Richard Sefuthi (32), R25 000 betaal om hom te vermoor.
Hul verhoor begin later vandeesmaand in die hooggeregshof in Bloemfontein.
Probleme het glo in 2016 tussen die Molatoles en Kearabetswe se ma, Masibiti Leteane, ontstaan toe Teboho as onderwyser bedank en opgehou het om onderhoud vir sy kind te betaal, sê die staat.
Die egpaar en die vermeende huurmoordenaar is in Januarie vanjaar in hegtenis geneem.
Hy was woedend nadat Masibiti haar na die hof gewend het.
Teboho het op ’n vaderskaptoets aangedring. Nadat die DNS-toetse op 30 Maart verlede jaar bevestig het dat Kearabetswe sy seun is, het hy die kind se dood begin beplan, lui die klagstaat.
Teboho en sy nuwe vrou, Kelebogile, het na bewering aan verskeie mense gesê hulle wens Kearabetswe was dood.
Hulle het glo selfs genoem dat ’n toordokter hom kon vermoor.
Die egpaar het Sefuthi toe glo genader om van die seun ontslae te raak.
Die aand van 5 April het Kearabetswe ná sokkeroefeninge op sy bed gelê en ontspan. Sefuthi het sy kamer ingestap en hom in die kop en bors geskiet, lui die klagstaat.
Bure het die skote gehoor, ondersoek ingestel en op die seun se lyk afgekom.
Meer oor: Thaba Nchu | Tienerseun | Moord | Onderhoud
‘Moordspan’ stap doodluiters uit ná kopskote
Vrou wat glo eks wou laat vermoor, bring 2de borgaansoek